**Jõhkrad lood naistest, meestest ja lastest**

[(65)](http://www.tartupostimees.ee/714542/com/johkrad-lood-naistest-meestest-ja-lastest/)

24.01.2012 16:47

[TPM](http://www.tartupostimees.ee/714542/johkrad-lood-naistest-meestest-ja-lastest/)

[**Kommenteeri**](http://www.tartupostimees.ee/714542/johkrad-lood-naistest-meestest-ja-lastest/#kommenteeri) **|** [**Prindi**](http://www.tartupostimees.ee/714542/print/johkrad-lood-naistest-meestest-ja-lastest/)

Maarika tuli naiste varjupaika haiglast. Mees oli tal käeluu ja ühe silma puruks löönud, Maarika jäigi sellest silmast pimedaks. Vägivaldse mehe juurde naine enam tagasi ei läinud.

REKLAAM

• • •
Mehe käest kõvasti peksa saanud Anna tuli naiste varjupaika traumapunktist. Et arstid Annat tõsiselt ei võtaks, valas mees ta enne kodust lahkumist viinaga üle. Anna mehe juurde tagasi ei läinud.
• • •
Lasterikas üksikema Kati elas sotsiaalkorteris, väikeste laste kõrvalt ta tööl ei käinud. Rahalist kitsikust püüdis ta leevendada SMS-laenudega, mida ei suutnud tagasi maksta. Naine jäi võlgu ka eluaseme eest, kust ta koos lastega välja tõsteti. Kati elas koos lastega mitu kuud Tartu laste turvakodus. Ta säästis raha, maksis laene tagasi ja sai uue sotsiaalkorteri. Siis sündis järgmine laps, emal tekkisid uued võlad ja pere on jälle turvakodus.
• • •
Ühel päeval astusid Tartu laste turvakodu uksest sisse kaks naist ja Margus (5). Väikese poisi vanaema ja tädi teatasid, et poisi ema on teadmata kadunud ning nemad last kasvatada ei taha. Margus elab nüüd turvakodus.
• • •
Eerika elas oma kahe eelkooliealise lapsega elukaaslase ema majas. Siis leidis Eerika mees uue naise ning ämm tõstis lapselapsed ja nende ema majast välja. Nüüd elavad nad varjupaigas.
• • •
Andres (17) elab turvakodus sellepärast, et tema kasuema ei taha teda. Andrese isa ütles, et austab oma naise soovi, midagi teha ei ole.
• • •
Sandra (16), Meeli (2) ja nende ema lausa jooksid turvakodusse. Oli näha, et neil on kohutav hirm. Ema elukaaslane oli ähvardanud nad kõik maha lasta. Nüüd elavad nad seni turvakodus, kuni saavad mehest eraldi eluruumi. Mees on arestimajas, pere ootab, et kohus talle lähenemiskeelu kohaldaks.
• • •
Riina tuli turvakodusse, jalad sinikates ja muhk otsa ees, mees oli teda peksnud. Traumapunkti ukse taga rääkis naine, et tal on halb, tal on häbi, kuidas sai ta üldse nii kaua kannatada. Kahe päeva pärast leppis Riina oma mehega ära.
Marial lõi mees neerud lahti. Kolme päeva pärast läks naine mehe juurde tagasi.
Ülle sai oma mehelt mitu korda kõvasti peksa, lõpuks pani kohus mehele lähenemiskeelu. Kahe aasta pärast sündis Üllel sama mehega järgmine laps.
• • •
Kuue lapse ema Maia ei saanud oma abikaasa käest tappa vaid raseduse ajal. Lõpuks pages naine koos lastega varjupaika. Pärast seal kosumist otsis ta endale ja lastele uue kodu.
• • •
Ühel päeval astus turvakodu uksest sisse ema 13-aastase tütrega. Ema ütles, et tal on depressioon, ta ei suuda enam tütrega tegelda. Tütar avaldas õhinal soovi turvakodus elada.
• • •
Kodusel Reelikal polnud kunagi sentigi oma raha, sest pere raha oli alati ta mehe käes. Ka arvele laekunud lastetoetused pidi naine alati mehele andma. Isegi hügieenisidemete ostmiseks tuli tal raha paluda. Varjupaigas elades mõtles Reelika oma elu üle järele ja tuli mehe juurest ära.
• • •
Ka Estri elu sõltus vaid mehe rahakotist, mees ei lubanud tal tööle minna, Ester pidi olema kodune ja kuulekas. Kui Ester hakkas vastu, võttis mees talt autovõtmed ära. Lõpuks ei kannatanud naine seda enam välja, läks varjupaika ja siis oma elu peale.
• • •
Ühel päeval astusid isa, ema, tütar ja poeg Mart (4) turvakodu uksest sisse. Ema ja Mardi kasuisa ütlesid, et nad ei taha enam poisi vanemad olla. Tütar jäi peresse, sest tema oli isa lihane laps, Mart elab nüüd lastekodus.
• • •
Mitu aastat lastega kodune olnud keskharidusega Margit tahtis kooli minna, et õppida uus amet ja laiendada silmaringi. Margiti põhiharidusega mees välistas naisel igasuguse õppimise.
• • •
Tiina mees tema vastu kätt ei tõstnud, aga naine oli mehele elukaaslase asemel teenija. Mees ei öelnud kunagi, kuhu ja kauaks ta läheb, kuid kodust lahkudes käskis ta alati õigeks ajaks söögi valmis teha. Kui mees köögis omale juustu lõikas ja ka laps juustu soovis, kamandas mees naise kööki, et see lapsele juustu lõikaks. Kui Tiina ei tahtnud seksida, tuli tal magada jalamatil. Lõpuks ei kannatanud naine sellist elu enam välja, ta läks kõigepealt varjupaika ja seadis siis mehest kaugemal oma elu sisse.
• • •
Kerttu (5) elab turvakodus juba oma pool aastat. Ta ütleb, et kardab emmet, kui too muutub zombi’ks, sest ema joob ja kasutab narkootikume. Ometi igatseb laps emmet ja ootab teda aknal.
• • •
Karin elas oma viie lapsega turvakodus mitu kuud, sest nende kodu põles maha, üks perekonnatuttav lihtsalt süütas.
Maha põlenud kodu pärast elas turvakodus ka Ruta kahe väikese pojaga. Üks poistest mängis tikkudega, kui ema kodus ei olnud.
Kolme teismelise lapsega Maris jäi mõne tunniga peavarjuta, ka tema kodu põles maha. Pere magas esimese öö pärast õnnetust kuuris. Järgmisel päeval tuli naaber Marisega rääkima ja soovitas naisel turvakodusse minna. Maris polnud sellest kohast kuulnudki. Maris on tubli naine, kes leidis endale ja lastele õige pea uue elamise.
• • •
Korraliku palgaga Evelin pidi võtma laenu kodu ostmiseks. Tema mees kiitles igal pool, et kodu on tema raha eest ostetud. Hiljem liisis naine auto, millega sõitis vaid mees. Lõpuks tuli mees töölt ära ja Evelin pidi peret üksi üleval pidama. Varjupaigas nõustamisel käies jõudis naine otsusele, et peab elus edasi minema oma meheta.
• • •
Pirjo (12) tuli turvakodusse sotsiaaltöötaja saatel. Lapsel olid silmad maas, ta hoidis seina ligi. Kasuisa oli Pirjot seksuaalselt kuritarvitanud.
• • •
Mariann (9) ja Priit (5) tulid turvakodusse koos emaga. Emal oli suur sinikas silma all ja kõht verevalumeid täis, elukaaslane oli teda laste silme all kõvasti peksnud. Ema tegi politseisse avalduse